CELEX: 32014R0017
Language: el
Date: 2014-01-10 00:00:00
Title: Εκτελεστικός κανονισμός (ΕΕ) αριθ. 17/2014 της Επιτροπής, της 10ης Ιανουαρίου 2014 , για τη θέσπιση του τυποποιημένου εντύπου για την κοινοποίηση ειδικού μέτρου βάσει του μηχανισμού ταχείας αντίδρασης για την καταπολέμηση της απάτης στον τομέα του ΦΠΑ

11.1.2014   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 8/13
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) αριθ. 17/2014 ΤΗΣ ΕΠΙΤΡΟΠΗΣ
         της 10ης Ιανουαρίου 2014
         για τη θέσπιση του τυποποιημένου εντύπου για την κοινοποίηση ειδικού μέτρου βάσει του μηχανισμού ταχείας αντίδρασης για την καταπολέμηση της απάτης στον τομέα του ΦΠΑ
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, για το κοινό σύστημα φόρου προστιθέμενης αξίας (1), και ιδίως το άρθρο 199β παράγραφος 4,
         Εκτιμώντας τα ακόλουθα:
         
                     (1)
                  
                  
                     Η οδηγία 2006/112/ΕΚ, όπως τροποποιήθηκε με την οδηγία 2013/42/ΕΕ του Συμβουλίου (2), θεσπίζει μηχανισμό ταχείας αντίδρασης για την καταπολέμηση της απάτης στον τομέα του φόρου προστιθέμενης αξίας (ΦΠΑ).
                  
               
                     (2)
                  
                  
                     Ο μηχανισμός ταχείας αντίδρασης επιτρέπει στα κράτη μέλη να κοινοποιούν τη θέσπιση ειδικού μέτρου παρέκκλισης από τον γενικό κανόνα που προβλέπεται στην οδηγία 2006/112/ΕΚ όσον αφορά τον υπόχρεο του ΦΠΑ. Το εν λόγω μέτρο συνίσταται στην εφαρμογή της αντιστροφής της επιβάρυνσης ΦΠΑ για την καταπολέμηση αιφνίδιων και εκτεταμένων μορφών απάτης που θα μπορούσαν να οδηγήσουν σε σημαντικές και ανεπανόρθωτες οικονομικές ζημίες.
                  
               
                     (3)
                  
                  
                     Για να διευκολυνθεί η διεκπεραίωση της κοινοποίησης ειδικών μέτρων στο πλαίσιο του μηχανισμού ταχείας αντίδρασης, θα πρέπει να θεσπιστεί τυποποιημένο έντυπο κοινοποίησης, το οποίο περιγράφει και οργανώνει με δομημένο τρόπο τα απαιτούμενα στοιχεία από το κοινοποιούν κράτος μέλος.
                  
               
                     (4)
                  
                  
                     Για να συντομευθεί και να απλουστευθεί η διαδικασία κοινοποίησης, τα έντυπα αυτά θα πρέπει να υποβάλλονται ηλεκτρονικά στην Επιτροπή.
                  
               
                     (5)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής διοικητικής συνεργασίας,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            
               1.   Τα κράτη μέλη χρησιμοποιούν το τυποποιημένο έντυπο που παρατίθεται στο παράρτημα του παρόντος κανονισμού για να κοινοποιήσουν στην Επιτροπή τη θέσπιση ειδικού μέτρου του μηχανισμού ταχείας αντίδρασης που προβλέπεται στο άρθρο 199β της οδηγίας 2006/112/ΕΚ.
            
            
               2.   Η κοινοποίηση που αναφέρεται στην παράγραφο 1 υποβάλλεται ηλεκτρονικά σε ειδική διεύθυνση ηλεκτρονικού ταχυδρομείου την οποία ανακοινώνει η Επιτροπή στη μόνιμη επιτροπή διοικητικής συνεργασίας.
            
         
         
            Άρθρο 2
            Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 10 Ιανουαρίου 2014.
            
               
                  Για την Επιτροπή
               
               
                  Ο Πρόεδρος
               
               José Manuel BARROSO
            
         
         
            (1)  ΕΕ L 347 της 11.12.2006, σ. 1.
         
            (2)  Οδηγία 2013/42/ΕΕ του Συμβουλίου, της 22ας Ιουλίου 2013, για την τροποποίηση της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας όσον αφορά τον μηχανισμό ταχείας αντίδρασης για την καταπολέμηση της απάτης στον τομέα του ΦΠΑ (ΕΕ L 201 της 26.7.2013, σ. 1).
      
      
         
            ΠΑΡΑΡΤΗΜΑ
            
               
            Κείμενο της εικόνας
            
               Μηχανισμός ταχείας αντίδρασης (ΜΤΑ) (1)
               ENTΥΠΟ ΚΟΙΝΟΠΟΙΗΣΗΣ
               1. Κοινοποιούν κράτος μέλος
               Όνομα του κράτους μέλους:
               2. Τομέας(-είς) που πρέπει να καλυφθεί(-ούν)
               Σχετικός(-οί) τομέας(-είς):
               Περιγραφή αγαθών ή υπηρεσιών για τα οποία κοινοποιείται ειδικό μέτρο του ΜΤΑ (2):
               3. Απάτη ΦΠΑ που έχει ήδη εντοπιστεί στον (στους) τομέα(-είς) για τον(-ους) οποίο(-ους) υποβλήθηκε η κοινοποίηση (εάν πρόκειται για περισσότερους από έναν τομείς, παρακαλείσθε να παράσχετε χωριστές απαντήσεις για καθέναν από αυτούς)
               Περιγραφή του τύπου και των χαρακτηριστικών της απάτης [συμπεριλαμβανομένου του (εκτιμώμενου) αριθμού προσώπων για τα οποία υπάρχουν υπόνοιες ότι διαπράττουν την εν λόγω απάτη] (3):
               Ημερομηνία (ή περίοδος) κατά την οποία εντοπίστηκε η πρώτη περίπτωση απάτης σε αυτόν τον τομέα3 (3):
               Πραγματικές ή εκτιμώμενες απώλειες ΦΠΑ που σημειώθηκαν κατά το τελευταίο τρίμηνο [σε (ή που έχουν μετατραπεί σε) εκατ. ευρώ] (3):
               Πραγματικές ή εκτιμώμενες απώλειες ΦΠΑ που σημειώθηκαν κατά το τελευταίο ημερολογιακό έτος [σε (ή που έχουν μετατραπεί σε) εκατ. ευρώ] (3):
               Πραγματικές ή εκτιμώμενες απώλειες ΦΠΑ που σημειώθηκαν κατά το έτος που προηγείται του τελευταίου ημερολογιακού έτους [σε (ή που έχουν μετατραπεί σε) εκατ. ευρώ] (3):
               Τελευταία διαθέσιμα στοιχεία των συνολικών ετήσιων καθαρών εσόδων ΦΠΑ σε εθνικό επίπεδο:
               4. Αναμενόμενη εξέλιξη της απάτης στον τομέα για τον οποίο υποβλήθηκε η κοινοποίηση (εάν πρόκειται για περισσότερους από έναν τομείς, παρακαλείσθε να παράσχετε χωριστές απαντήσεις για καθέναν από αυτούς)
               Περιγραφή του τύπου και των χαρακτηριστικών του κινδύνου απάτης:
               Αξιολόγηση από το κράτος μέλος του τρόπου εξέλιξης της απάτης και τυχόν αποδεικτικά στοιχεία προς επίρρωση του εν λόγω συμπεράσματος:
               Εκτίμηση των ετήσιων πιθανών απωλειών [σε (ή που έχουν μετατραπεί σε) εκατ. ευρώ]:
               (1) Βλέπε άρθρο 199β της οδηγίας 2006/112/ΕΚ.
               (2) Όσον αφορά τα αγαθά, θα μπορούσε να χρησιμοποιηθεί η κατάταξη της συνδυασμένης ονοματολογίας.
               (3) Να παραμείνει κενό εάν δεν έχουν σημειωθεί ακόμη απώλειες ΦΠΑ. Οι λεπτομέρειες σχετικά με τις μελλοντικές εξελίξεις πρέπει να αναφέρονται στη θέση 4.
            
            
               
            Κείμενο της εικόνας
            
               5. Σύντομη περιγραφή της επείγουσας ανάγκης (π.χ. λόγοι για τους οποίους άλλα μέσα —συμβατικά μέτρα για την καταπολέμηση της απάτης, παρέκκλιση σύμφωνα με το άρθρο 395 της οδηγίας 2006/112/ΕΚ που δεν συνεπάγεται κοινοποίηση βάσει του άρθρου 199β της εν λόγω οδηγίας, νομοθετική πρωτοβουλία κ.λπ.— δεν μπορούν να χρησιμοποιηθούν για την καταπολέμηση της απάτης ή του κινδύνου απάτης που περιγράφεται)
               6. Περιγράψτε εν συντομία, κατά περίπτωση, προβλεπόμενα συνοδευτικά μέτρα
               7. Άλλες παρατηρήσεις ή πληροφορίες
               8. Πρόσωπο που κοινοποιεί το ειδικό μέτρο του ΜΤΑ εξ ονόματος του ενδιαφερόμενου κράτους μέλους
               Ονοματεπώνυμο υπογράφοντος την κοινοποίηση:
               Ιδιότητα υπογράφοντος την κοινοποίηση:
               Υπογραφή:
               Ημερομηνία (1):
               (1) Η ημερομηνία είναι η ημερομηνία κατά την οποία υποβλήθηκε η ηλεκτρονική κοινοποίηση, που αναφέρεται στο άρθρο 1 παράγραφος 2 του παρόντος κανονισμού.